DA Den Europæiske Unions Tidende C 62/9

Offentliggørelse af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 62/06)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring i overensstemmelse med artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»CABRALES«

EU-nr.: PDO-ES-0081-AM01 — 20.10.2017

BOB ( X ) BGB ( ) GTS ( )

1. Ansøgende sammenslutning og legitim interesse

Consejo Regulador de la Denominación de Origen Protegida »CABRALES« [kontrolorganet for den beskyttede oprindelsesbetegnelse »CABRALES«]. Ctra. General, s/n 33555, Carreña de Cabrales ASTURIAS SPANIEN Tlf. +34 985845335 E-mail: dop@quesocabrales.org Internet: http://www.quesocabrales.org/

Kontrolorganet er aktørernes sammenslutning og er officielt anerkendt med henblik på forvaltningen af den beskyttede oprindelsesbetegnelse i overensstemmelse med gældende regler (BEKENDTGØRELSE af 29. juni 1990 om ratificering af forordningen om oprindelsesbetegnelsen »Cabrales« og dens kontrolorgan). Dets beføjelser til at foreslå ændringer til specifikationen er fastlagt i dets formål og opgaver.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☐ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☒ Mærkning — ☒ Andet: Kontrolorgan

4. Type ændring(er)

— ☐ Ændring af varespecifikationen for en registreret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som ikke kræver ændring af det offentliggjorte enhedsdokument. — ☐ Ændring af varespecifikationen for en registeret BOB eller BGB, som betegnes som mindre i overensstemmelse med artikel 53, stk. 2, tredje afsnit, i forordning (EU) nr. 1151/2012, og som kræver ændring af det offentliggjorte enhedsdokument. — ☒ Ændring af varespecifikationen for en registreret BOB eller BGB, som betegnes som en mindre ændring i overensstemmelse med artikel 53, stk. 2, tredje afsnit, i forordning (EU) nr. 1151/2012, for hvilken et enhedsdokument (eller lignende) ikke er blevet offentliggjort. — ☐ Ændring af varespecifikationen for en registreret GTS, som ikke betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012.

5. Ændring(er)

1. Afsnit G) »Kontrolorgan«

Nuværende tekst

»G) Kontrolorgan Kontrollen af oprindelsesbetegnelsen »Cabrales« forvaltes af dens kontrolorgan, som består af repræsentanter for producenter og forarbejdningsvirksomheder i følgende sammensætning: — en formand — en næstformand — to medlemmer, der repræsenterer husdyrsektoren — seks medlemmer, der repræsenterer sektoren for håndværksmæssig forarbejdning — to tekniske medlemmer med særlig ekspertise inden for husdyravl og mælkeproduktion. Medlemmerne vælges demokratisk hvert fjerde år. Beføjelser: Med hensyn til område: inden for produktion, forarbejdning og modning. Med hensyn til produktet: produkter omfattet af den beskyttede oprindelsesbetegnelse på alle stadier af produktion, forarbejdning, modning, cirkulation og markedsføring. Med hensyn til personer: dem, der er opført i de forskellige registre. Opgaver: — udarbejdelse og kontrol af de forskellige registre — fastsættelse af retningslinjer for tilsyn med og overvågning af produktionen, forarbejdningen og kvaliteten af den beskyttede ost — vurdering af produktet — fremme og værne om den beskyttede oprindelsesbetegnelse — behandling af sanktionsprocedurer ved manglende overholdelse af forordningen — handle med fuld ansvarlighed og retsevne med hensyn til at indgå forpligtelser og optræde som part i retssager, og anlægge sag med henblik på at repræsentere og forsvare oprindelsesbetegnelsens almene interesser.«

Ny ændret tekst

»G) Kontrolorgan Ansvaret for kontrol af overholdelse af kravene i denne varespecifikation ligger hos: Consejo Regulador de la Denominación de Origen Protegida »Cabrales«. Adresse: Ctra. General, s/n. 33555, Carreña de Cabrales (Asturias) Tlf. +34 985845335 Fax +34 985845130 E-mail: dop@quesocabrales.org Omfanget af kontroller Kontrolorganet for den beskyttede oprindelsesbetegnelse »Cabrales« omfatter et inspektionsorgan (certificeringsafdeling), der fungerer som certificeringsorgan for produktet og er akkrediteret i overensstemmelse med den specifikke referencestandard (UNE-EN ISO/IEC 17065:2012 eller den standard som erstatter denne). Dette organ udfører inspektioner af ostemejerier og modningsgrotter for at verificere overholdelse af kravene i produktspecifikationen for den beskyttede oprindelsesbetegnelse »Cabrales«. Disse inspektioner omfatter udtagning af prøver af produkter, som aktørerne vurderer er egnet til at være omfattet af den beskyttede oprindelsesbetegnelse, med henblik på udførelse af fysisk-kemiske og organoleptiske test. Overvågningsmetode Kontrollen af overholdelsen af produktspecifikationen vil være baseret på følgende: — inspektion af husdyrbrug for at kontrollere de råvarernes egenskaber — inspektion af mælkeindsamlingscentraler for at sikre sporbarhed — udførelse af revisioner (indledende, opfølgende, ekstraordinære) på forarbejdningsanlæg (ostemejerier og modningsgrotter) for at kontrollere fremstillingsprocessen og produktet — udtagelse af prøver af produktet til fysisk-kemiske og organoleptiske test. Ovennævnte vurderinger gennemføres mindst én gang om året. Prøverne tages i forbindelse med kontrol af operatører, der mærker deres ost med den beskyttede oprindelsesbetegnelse »Cabrales«. Prøveudtagningen sker ved anvendelse af proportionalitetskriterier baseret på produkttype og produktionsvolumen. De fysisk-kemiske analyser finder sted i akkrediterede laboratorier. Husdyrbrugene er ikke underlagt certificering, men kun en del af kontrollen af processen. Certificering udstedes kun til ostemejerier og modningsgrotter som brugere af BOB-mærket. Opgaver: — udarbejdelse og kontrol af de forskellige registre — kontrol af inspektionen af produktionen, forarbejdningen og kvaliteten af den beskyttede ost — vurdering af de foranstaltninger vedrørende selvovervågning, som vedtages af de aktører, der deltager i produktcertificeringsprocessen. — udstedelse af certificeringer til ostemejerier og modningsgrotter, der opfylder kravene i produktspecifikationen — fremme og værne om den beskyttede oprindelsesbetegnelse.«

Begrundelse

Definitionen af det organ, der gennemfører kontrollerne, er blevet ændret med hensyn til dets sammensætning og beføjelser. Dette er gjort som følge af behovet for at tilpasse det etablerede inspektionssystem til at udføre de uddelegerede opgaver i overensstemmelse med standarden ISO/IEC 17065.

2. Kapitel H) »Mærkning«

Nuværende tekst

»H) Mærkning Salgsetiketterne, der er forskellige for hver enkelt registreret virksomhed, skal godkendes af tilsynsorganet. Etiketterne skal være forsynet med følgende oplysning: Denominación de Origen »Cabrales«. Ost bestemt til forbrug skal forsynes med en etiket, kontroletiket eller nummereret forsegling udstedt af tilsynsorganet. I betragtning af at flertallet af osteproducenterne kun har en mindre produktion, er der valgt en enkelt etiket for alle osteproducenter, hvorpå forskellige silhuetter — med en, to eller alle tre arter — angiver mælketypen, der anvendes under forarbejdningen. (Der er vedlagt et eksempel af hver type).«

Ny ændret tekst

»H) Mærkning De registrerede virksomheders kommercielle etiketter skal meddeles tilsynsorganet med hensyn til kravene i denne produktspecifikation for deres optagelse i registret. Etiketterne skal være forsynet med følgende oplysning: Denominación de Origen Protegida »Cabrales«. Produkter bestemt til forbrug skal være forsynet med en etiket og en kontroletiket bestående af en rød strimmel flankeret af to grønne striber og tilsynsorganets logo sammen med den tilsvarende nummerering udstedt af tilsynsorganet. Disse skal fastsættes på ostemejeriet på en sådan måde, at de ikke kan genbruges. I betragtning af at flertallet af osteproducenterne kun har en mindre produktion, er der valgt en enkelt etiket for alle osteproducenter, hvorpå forskellige silhuetter — med en, to eller alle tre arter — angiver mælketypen, der anvendes under forarbejdningen. (Der er vedlagt et eksempel af hver type).«

Begrundelse

Dette afsnit er blevet ændret med hensyn til tilsynsorganet beføjelser som kontrolorgan.

Ændringen betragtes som mindre, da den ikke vedrører produktets vigtigste egenskaber, ikke ændrer ved sammenhængen og ikke berører det geografiske område eller medfører restriktioner for afsætningen af produktet eller dets råvarer i overensstemmelse med forordning (EU) nr. 1151/2012 (artikel 53, stk. 2, som vedrører mindre ændringer).

ENHEDSDOKUMENT

»CABRALES«

EU-nr.: PDO-ES-0081-AM01 — 20.10.2017

BOB ( X ) BGB ( )

1. Betegnelse

»Cabrales«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Ost

3.2. Beskrivelse af produktet med betegnelsen i punkt 1

Blåskimmelost fremstillet af rå komælk, fåremælk eller gedemælk eller en blanding af to eller alle tre mælketyper — som altid skal være sødmælk — med en afbalanceret sammensætning med hensyn til fedt og proteiner.

Modnet i grotter i mindst to måneder regnet fra produktionen af ostemassen.

De modne ostes egenskaber:

— form: cylinderformet med en næsten jævn overflade

— højde: mellem 7 og 15 cm

— vægt og diameter: variabel

— skorpe: blød, tynd, olieagtig, grå med rød-gullige områder

— ostemasse: olieagtig konsistens, dog med en varierende grad af kohæsion, der afhænger af ostens gæringsniveau. Kompakt og uden huller. Hvide dele med grøn-blå vener. Let pikant smag, som er kraftigere i oste fremstillet af ren fåremælk eller gedemælk eller en blanding

— fedt: ikke under 45 % i tørstof

— vandindhold: mindst 30 %.

3.3. Foder (kun for produkter af animalsk oprindelse) og råvarer (kun for forarbejdede produkter)

a) Foder

Dyrene fodres i overensstemmelse med traditionelle metoder, der gør direkte brug af græsgange og supplerer dette med foder.

b) Råvarer

Rå komælk, fåremælk eller gedemælk fra husdyrbrug beliggende i det afgrænsede geografiske område. Osteløbe udelukkende af animalsk oprindelse.

3.4. Specifikke produktionsetaper, som skal finde sted i det afgrænsede geografiske område

Både mælkeproduktionen og forarbejdningen og modningen af osten skal finde sted i det afgrænsede geografiske område.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

Emballeringen skal finde sted inden for det afgrænsede geografiske område for at sikre visse optimale betingelser for produktets kvalitet. Dette gør det muligt for osteproducenterne selv at bevare produktets ægthed og gør sporbarhedskontrollen nemmere.

3.6. Særlige regler for mærkning af det produkt, den registrerede betegnelse henviser til

De kommercielle etiketter på ostene skal være forsynet med teksten »Denominación de Origen Protegida Cabrales« samt EU-logoet for beskyttede oprindelsesbetegnelser.

Ostene skal også være forsynet med en kontroletiket med et serienummer og en kode for formatet af den ost, den certificerer. Disse kontroletiketter skal godkendes, kontrolleres og leveres af kontrolorganet på en sådan måde, at de ikke kan genbruges.

4. Præcis afgrænsning af det geografiske område

Mælkeproduktionsområdet, der er egnet til fremstilling af »Cabrales«-ost, omfatter landsbyerne Arangas, Arenas, Asiego, Berodia, Bulnes, Camarmeña, Canales, Carreña, Escobar, Inguanzo, La Molina, La Salce, Ortiguero, Pandiello, Puertas, Poo, Sotres og Tielve i Cabrales kommune og Oceño, Cáraves og Rozagas i Peñamellera Alta kommune, som alle hører ind under Picos de Europa-området i provinsen Asturien.

Osten forarbejdes og modnes også i produktionsområdet.

5. Sammenhæng med det geografiske område

Produktets egenart

Cabrales-ostens egenart, som gør den unik i forhold til andre oste, bestemmes af dens organoleptiske egenskaber (skorpe og konsistens).

Det geografiske områdes egenart

Dette afspejles i følgende naturlige og menneskelige faktorer:

1. Naturlige faktorer

Picos de Europa, der ligger i den sydøstlige del af provinsen Asturien og strækker sig lidt ind i Leon og Cantabrien, består af bjergrige massiver, der stiger fra de nordlige skråninger af de kantabriske bjerge og store græsgange beliggende på højder over 800 meter.

2. Menneskelige faktorer

På grund af den isolation, som generationer af indbyggere i dette område har levet i, er deres økonomi baseret på omfattende brug og udnyttelse af naturressourcerne.

For det første var ressourcerne i de menneskelige bosættelser i Picos de Europa traditionelt baseret på brugen af græsgange om sommeren for at fodre de mange forskellige husdyr, hvoraf de fleste kommer fra landsbyerne ved Picos grænser. Om sommeren kan dyrene frit bevæge sig over de vanskeligt tilgængelige græsgange i peña (lokalbefolkningens betegnelse af Picos de Europa). Hver lille landsby har sin egen fold, som drives i fællesskab, men som består af forskellige besætninger, der er ejet af hver indbygger. Om sommeren overlades de til nogle få indbyggere, der er ansvarlige for at holde opsyn med og passe husdyrene, mens de øvrige indbyggere bliver i landsbyen og er beskæftiget med høst og fremstilling af hø.

For det andet, og takket være de lokale producenters specifikke ekspertise og det faktum, at kommunikationsproblemer medførte, at forbrugsstederne var så fjerntliggende, blev mælken omdannet til ost af hyrderne selv.

Årsagssammenhængen mellem det geografiske område og produktionen og produktets kvalitet eller egenskaber

a) Modningsgrotter

Tilstedeværelsen af grotter og huler af forskellig størrelse og karakteristika skyldes karstformationer og den ejendommelige dynamik mellem luft og vand, der findes i kalkstensmassen i Picos de Europa, som er en af de tykkeste i Europa.

Modningsgrotterne ligger nogle gange tæt på folden eller hyrdernes hus, men flertallet ligger langt væk, og adgangen til dem langs de snoede bjergstier er vanskelig. De er beliggende i højder mellem 800 og 1 200 meter, og de højest beliggende anses for at være de bedste.

De betingelser, en grotte skal opfylde for at være egnet til modning af »Cabrales«, er som følger: Den skal være dyb med en nordvendt indgang, den skal have mindst to åbninger til ydersiden (en for adgang og en anden til ventilation) for at skabe en indvendig luftstrøm, der kaldes for »soplado«, og den skal have flydende vand. Dette får luften i hulen til at bevæge sig lidt og giver meget høj luftfugtighed (over 90 %), samtidig med at temperaturen holdes mellem 6 °C og 10 °C.

Under disse forhold bliver væggene dækket af skimmelsvampe, primært Penicillium roqueforti, og luftstrømmene eller »soplados« løsner svampesporerne, der falder ned på osten, hvor de spirer og trænger ind i ostemassen.

For at ostene kan modne tilstrækkeligt, skal de forblive i hulerne i to til fem måneder på træhylder (»talameras«). I løbet af denne periode bliver de regelmæssigt vendt og rengjort.

Når modningsprocessen var færdig, plejede ostene at blive indsvøbt i ahornblade for at gøre dem nemmere at håndtere på markederne. For oste, der er omfattet af oprindelsesbetegnelsen, er denne praksis i dag blevet erstattet af brugen af indpakningspapir med påtrykte blade.

b) Omdømme

Der er beretninger, som vidner om »Cabrales«-ostens omdømme. For eksempel Jovellanos' skrifter (18 århundrede), Madoz's Diccionario Geográfico, som blev redigeret i begyndelsen af det 19. århundrede, og González Solís' Memorias Asturianas, som begge beskriver, at Cabrales-oste blev præsenteret på Landbrugsmessen i Madrid i 1857 sammen med andre asturiske produkter.

I 1911 begyndte Alvarado-brødrene, i deres rapport om mejeriproduktion i Santander, deres rejse i regionen Cabrales med at klatre op i Picos de Europa for at besøge grotterne, som tilhørte de hyrder, der fremstiller den berømte »Cabrales«-ost.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.asturias.es/Asturias/descargas/PDF_TEMAS/Agricultura/Alimentaci%C3%B3n/Queso%20Cabrales%20(MODIFICADO).pdf

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.